Twee dood, kind kritiek ná botsing‘n Man en ‘n vrou het in die ongeluk omgekom. (Foto: ER24) ŉ Man en vrou is dood en hul sewejarige dogtertjie in ŉ bedenklike toestand nadat hulle Maandagoggend op die R500 tussen Parys en Fochville teen ŉ vragmotor gebots het. ŉ Paramedikus wat van diens af was en op die toneel afgekom het, het met behandeling op die kind begin. Russel Meiring, woordvoerder van ER24, het gesê ŉ sportnutsvoertuig het op sy kant langs die pad gelê terwyl ŉ vragmotor ŉ ent weg gestaan het. Die kind het talle beserings opgedoen en was in ŉ bedenklike toestand, het Meiring gesê. Sy is per lugambulans na ŉ private hospitaal vervoer. “Die liggame van ŉ man en vrou is ook in die sportnutsvoertuig aangetref. Albei het voor die aankoms van mediese dienste op die toneel gesterf.” Volgens Meiring was die vragmotorbestuurder ongedeerd. Plaaslike owerhede was op die toneel om die ongeluk te ondersoek.